TPIPL คาดผลงานปีนี้ดีขึ้นตามรายได้ หลังไม่มีภาระตัดค่าเสื่อมฯ
TPIPL คาดผลงานปีนี้ดีขึ้นตามรายได้ หลังไม่มีภาระตัดค่าเสื่อมฯ มองค่าใช้จ่ายลดหลังนำ TPIPP เข้าตลาดฯ
5 เม.ย. 2560

นายประเสริฐ อิทธิเมฆินทร์ รองผู้จัดการใหญ่อาวุโส สายบัญชีและการเงิน บริษัท ทีพีไอ โพลีน จำกัด (มหาชน) หรือ TPIPL คาดผลการดำเนินงานของบริษัทในปีนี้จะปรับตัวดีขึ้นจากปีก่อนที่มีผลขาดทุนสุทธิ 521.31 ล้านบาท เนื่องจากในปีนี้บริษัทได้ปรับระบบบัญชีใหม่ ส่งผลให้ไม่ต้องตัดค่าเสื่อมส่วนเกินทุนจากการตีราคาสินทรัพย์ มูลค่า 1,290 ล้านบาท ขณะเดียวกันหลังจากนำบริษัท ทีพีไอ โพลีน เพาเวอร์ จำกัด (มหาชน) หรือ TPIPP ซึ่งเป็นบริษัทย่อย เข้าจดทะเบียนในตลาดหลักทรัพย์ฯแล้วเสร็จก็ช่วยให้ภาระหนี้ลดลงไปด้วย
ขณะที่ตั้งเป้ารายได้ปีนี้จะเติบโต 10-15% จากปีก่อนที่ราว 31,500 ล้านบาท จากปริมาณการขายปูนที่คาดว่าจะทำได้ดีกว่าอัตราการเติบโตทางเศรษฐกิจ (จีดีพี) ของประเทศราว 1.5-2 เท่า โดยในปีก่อนบริษัทได้เพิ่มไลน์การผลิตใหม่ที่ช่วยให้กำลังการผลิตเพิ่มขึ้นเป็น 13.5 ล้านตัน/ปี จากเดิมที่ 9 ล้านตัน/ปี ขณะเดียวกันภาครัฐยังได้เตรียมการลงทุนโครงการโครงสร้างพื้นฐานขนาดใหญ่ ไม่ว่าจะเป็นถนน รถไฟฟ้า ซึ่งเป็นแรงผลักดันให้ความต้องการใช้ปูนเพิ่มขึ้น ขณะเดียวกันยังมีรายได้จากบริษัทลูก อย่าง TPIPP เข้ามาเพิ่มขึ้น จากกำลังการผลิตไฟฟ้าใหม่ที่จะเข้ามาในช่วงไตรมาส 4/60
“แนวโน้มผลประกอบการเราในปีนี้จะปรับตัวดีขึ้นจากปีก่อนแน่ๆอยู่แล้ว เพราะเราได้ปรับโครงสร้างบัญชีใหม่ ทำให้ไม่จำเป็นต้องมีการตัดค่าเสื่อมส่วนเกินทุนจากการตีราคาสินทรัพย์ ในขณะที่ปริมาณการขายปูนมีการเติบโต และรายได้จากบริษัทย่อยเข้ามาเพิ่มขึ้นด้วย” นายประเสริฐ กล่าว
ขณะที่ปีนี้บริษัทได้เตรียมงบลงทุนไว้ราว 500-1,000 ล้านบาท เพื่อใช้ในการปรับปรุงประสิทธิภาพการผลิตให้ดียิ่งขึ้น รวมถึงการซื้อเครื่องจักรใหม่ทดแทนเครื่องจักรเดิม ในส่วนของปี 61 บริษัทคาดว่ารายได้จะเติบโตในระดับ 30-40% โดยเป็นการเติบโตตามปริมาณการขายปูน ที่ขยายตัวได้อย่างต่อเนื่องตามกำลังการผลิตที่เพิ่มขึ้น ประกอบกับรายได้จาก TPIPP ที่จะเข้ามาเพิ่มขึ้น จากการรับรู้รายได้ในโครงการโรงไฟฟ้าแห่งใหม่เข้ามาเต็มปี